বেজায় চিন্তায় পড়েছেন গোয়ার মুখ্যমন্ত্রী মনোহর পর্রীকর। তাঁর চিন্তার কারণ মেয়েদের বিয়ার পান। মেয়েদের এই প্রবণতা দেখে তিনি ভয় পাচ্ছেন বলেও স্বীকার করে নিয়েছেন।
গোয়ার মুখ্যমন্ত্রী বলেছেন, ‘‘আমার মনে হয় বিয়ার পান করে মেয়েরা সহ্যের সব সীমা লঙ্ঘন করেছেন। আমার এখন ভয় লাগতে শুরু করেছে।’’

মনোহর পার্রিক্কর। ফাইল চিত্র
রাজ্য বিধানসভা আয়োজিত একটি অনুষ্ঠানে এসে এই মন্তব্য করেন পর্রীকর। ঘটনাচক্রে সেই অনুষ্ঠানটিও ছিল তরুণ প্রজন্মকে সংসদীয় পাঠ দেওয়া সংক্রান্ত। মনোহর পর্রীকর অবশ্য আরও বলেন, ‘‘আমি সবার কথা বলছি না। যাঁরা এখানে বসে রয়েছেন, তাঁদের কথাও বলছি না আমি।’’

এই বিষয়ে অন্যান্য খবর

গোয়ার মুখ্যমন্ত্রী পুরনো ‘প্রেমকে’ দূরে সরিয়ে দিলেন, কারণ জানলে অবাক হতে পারেন


গোটা দেশ তো বটেই, সারা বিশ্বের পর্যটকদের কাছে অন্যতম সেরা পর্যটন কেন্দ্র গোয়া। পুরুষ-মহিলা নির্বিশেষে গোয়ায় গিয়ে চুটিয়ে মজা উপভোগ করেন সবাই। সেখানকার মুখ্যমন্ত্রীই এমন মন্তব্য করে শোরগোল ফেলে দিয়েছেন। সোশ্যাল মিডিয়ায় অনেকেই ব্যঙ্গ করেছেন পর্রীকরকে। কোনও কোনও মহিলার বিয়ার পান করার ছবিও গোয়ার মুখ্যমন্ত্রীকে উদ্দেশ করে পোস্ট করেছেন টুইটারে। অনেকেই অভিযোগ করেছেন, পিতৃতান্ত্রিক মানসিকতা থেকেই এমন লিঙ্গবৈষম্যমূলক মন্তব্য করেছেন পর্রীকর।